बंगाल की कुछ महिलाएं जो स्कूल नहीं गईं, पर रखतीं पैसों का हिसाब; देश घूमकर लिखी किताब
बिजनेस वुमन और ‘हाईवे टू स्वदेस’ किताब की लेखिका भैरवी जानी की लेखनी आज कई युवाओं के लिए प्रेरणा बन गई है। भैरवी भारत घूमने के दौरान जिन महिलाओं से ज्यादा प्रभावित हुईं, वो बेहद साधारण हैं, लेकिन उनका काम असाधारण है।
आज मुलाकात एक बिजनेस वुमन से करते हैं। जिनमें देश और समाज के लिए कुछ करने का जज्बा है और इसी जज्बे ने उन्हें भारत भ्रमण के लिए प्रेरित किया। जब वह अपनी इस यात्रा पर निकलीं तो धीरे-धीरे उनका देश और दुनिया को देखने का नजरिया ही बदल गया।
उनकी मुलाकात हुई देश की ऐसी आम लेकिन खास महिलाओं से जिनके बारे में बात नहीं होती। उन्होंने अपनी किताब ‘हाईवे टू स्वदेस’ में पाठकों को ऐसे 12 सुपर पावर्स से मिलवाया है, जो उन्हें पसंद तो आ ही रहे हैं, साथ ही पाठकों की जिंदगी भी बदल रहे हैं।
हम बात कर रहे हैं लॉजिस्टिक्स एंड सप्लाई चेन का बिजनेस करने वालीं बिजनेस वुमन और ‘हाईवे टू स्वदेस’ किताब की लेखिका भैरवी जानी की, जिनकी लेखनी आज कई युवाओं के लिए प्रेरणा बन गई है। भैरवी भारत घूमने के दौरान जिन महिलाओं से ज्यादा प्रभावित हुईं, वो बेहद साधारण हैं, लेकिन उनका काम असाधारण है। सबसे पहले इनमें से 4 महिलाओं की कहानी भैरवी से जान लेते हैं।
बंगाल की महिलाएं, जो स्कूल नहीं गई, पर रखती हैं पैसों का हिसाब
हम लोग घूमने के दौरान पश्चिम बंगाल में संथाल जनजाति की महिलाओं के एक समूह से मिले। गांव में बहुत गरीबी है। इन्हें मिलने वाली स्वास्थ्य सेवाएं दूर हैं और इनके लिए महंगी भी हैं। ऐसे में यहां महिलाओं का समूह पैसे जुटाता है। ये महिलाएं ही तय करती हैं कि जमा रकम का उपयोग स्वास्थ्य सेवाओं के लिए ही किया जाएगा। ये कभी स्कूल नहीं गईं, लेकिन सेहत और पैसे का रख-रखाव करना बहुत अच्छी तरह जानती हैं।
एशिया का बड़ा मार्केट चलाती हैं महिलाएं
मणिपुर के इंफाल का पूरा मार्केट महिलाएं चलाती हैं। यहां पुरुष देखने को नहीं मिलते। यह मार्केट एशिया के बड़े मार्केट्स में से एक माना जाता है। इस मार्केट की बिजनेस वुमेन करंट अफेयर्स से लेकर राजनीति तक हर मुद्दे पर चर्चा करती हैं। यहां घरेलू सामान से लेकर हस्‍तशिल्‍प तक सब कुछ मिलता है।
तिरुपति की 65 साल की महिला पुरुषों को देती है काम
तिरुपति में मुझे एक 65 साल की बुजुर्ग महिला मिलीं। वो वहां पर भोजनालय चलाती हैं। जब मैंने उनसे पूछा कि आपको काम करने की क्या जरूरत, आपके लिए सरकार की कई योजनाएं हैं, तो उन्होंने कहा, मुझे उसकी जरूरत नहीं। जब मैंने उनसे पूछा कि आपने सिर्फ पुरुषों को काम पर रखा है, महिलाओं को क्यों नहीं, तो उन्होंने कहा, पुरुषों को भी काम की जरूरत है।
यहां के शिव मंदिर की मुख्य पुजारी महिला 
हिमाचल प्रदेश के मंडी में मुझे 40-50 साल की महिला मिली, जो वहां के शिव मंदिर की प्रमुख पुजारीं हैं। उन्होंने बताया कि मंडी में कई महिलाएं पंडित हैं। ऐसे अनऑर्गनाइज्ड सेक्टर की कहानियां बाहर नहीं आतीं, इसलिए महिलाओं के काम को वो अहमियत नहीं मिलती जो मिलनी चाहिए।
मैं देश को करीब से देखना चाहती थी 
मैं ‘इंडिया @75 चैरिटेबल फाउंडेशन’ से जुड़ी। 2012 में जब मेरा काम पूरा हुआ, तो मैंने सोचा कि मैं अपने काम के अलावा समाज, देश के लिए और क्या कर सकती हूं। मैं बिजनेस के फील्ड से हूं तो मुझे उसी तरह का आइडिया आया। शहरों में बिजनेस करने वाले क्या सोचते हैं ये मैं जानती थी, अब मैं ये जानना चाहती थी कि ग्रामीण क्षेत्रों में बिजनेस करने वालों की सोच क्या है, जरूरतें क्या हैं।
मेरे एक बहुत अच्छे दोस्त हैं महेश श्रीराम, वो चेन्नई से हैं और इनोवेशन एक्सपर्ट हैं। वो काफी ट्रैवल करते हैं। 2014 में हमारे मन में ये ख्याल आया कि क्यों न साथ मिलकर देशभर में ट्रैवल करें और अपना ब्लॉग लिखें। इस तरह हम चार लोग एक गाड़ी में देश घूमने निकल पड़े।
ए आर रहमान ने रखा प्रोजेक्ट का नाम
हम ‘लीप’ संस्था के लिए काम करते हैं जो बच्चों को म्यूजिक सिखाती है। इस संस्था के मार्गदर्शक हैं एआर रहमान। उन्होंने पूछा कि आप अपने प्रोजेक्ट का नाम क्या रखेंगे। हमने कहा, नाम तो सोचा ही नहीं। उसी दौरान रहमान की ‘हाईवे’ फिल्म रिलीज हुई थी, तो उन्होंने कहा, तुम अपने इस प्रोजेक्ट का नाम ‘हाईवे टू स्वदेस’ रखो। इस तरह हमारी ट्रिप का नाम रहमान के सुझाव पर ‘हाईवे टू स्वदेस’ पड़ा।
19 हजार से ज्यादा मातृभाषाएं, फिर भी हम आपस में जुड़े
मैं पहले भी बहुत घूमी थी, लेकिन उस यात्रा में जो पूरे देश को एक साथ देखने का मौका मिला उसका अनुभव बहुत अलग ही रहा। उससे मेरा नजरिया बदला और सही मायने में समझ में आया कि हमारे देश के लिए ‘विविधता में एकता’ की बात क्यों की जाती है। वो कौन से मूल्य और संस्कार हैं जो हम सबको एक सूत्र में जोड़ते हैं। हमारे यहां 19,500 मातृभाषाएं हैं। लोगों के धर्म, भाषा, खानपान, रहन-सहन बिल्कुल अलग हैं, फिर ऐसी कौन सी चीज कि हम सभी आपस में जुड़े हैं। दरअसल, हम सबका दुनिया को देखने का नजरिया एक जैसा है, हमारे संस्कार हमें एक-दूसरे से जोड़ते हैं। इसीलिए हमारा देश हिंदुस्तान कहलाता है। विविधता हमारे खून में है।
मैं अपनी बात कहना चाहती थी 
मैं अपनी बात लोगों के सामने रखना चाहती थी। पहले मैंने सोचा ब्लॉग लिखकर यात्रा का अपना अनुभव साझा करूं। फिर लगा इस पर किताब लिखी जानी चाहिए। ‘हाईवे टू स्वदेस- रीडिस्कवरिंग इंडियाज सुपर पावर्स’ किताब मैंने कोविड टाइम में लिखी। मुझे खुशी है कि मेरी बात लोगों तक पहुंच रही है। मैं चाहती थी कि मेरी किताब पढ़ने के बाद लोगों में अपना काम शुरू करने की हिम्मत आए और मैं अपनी इस कोशिश में सफल रही। आज मेरी बात लोगों तक पहुंची है और लोगों को अपना बिजनेस करने के लिए प्रेरित कर रही है।
ऐसे जुड़ता है देश 
छोटे-छोटे गांव-कस्बों में जाकर पता चलता है कि हमारे देश के छोटे से छोटा बिजनेसमैन ही हमारा सुपर पावर है। बड़े से लेकर छोटे-छोटे उद्यमी भी देश को सुपर पावर बना रहे हैं। हमारा व्यापार फिर चाहे वो खेती, फूड, आर्ट या क्राफ्ट हो, सदियों से दुनियाभर में अपनी पहचान बनाए हुए है। गांव-देहात में व्यापार करने वाले लोगों को ये विधा किसी स्कूल या इंस्टीटयूट ने नहीं सिखाई है, उद्यम की ये कला हममें रची बसी हुई है। हमारा व्यवसाय, हमारा व्यापार हमें जोड़ता है।
व्यापार की बात होनी चाहिए 
छोटे व्यापारी जो देश का नक्शा बदल रहे हैं, उनका जिक्र होना चाहिए ताकि युवाओं को इससे प्रेरणा मिले। 26-27 साल का एक युवा यदि 30-35 कंपनियां चला रहा है तो उसकी बात होनी चाहिए। इससे अन्य लोग भी व्यापार को बढ़ावा देंगे और देश आगे बढ़ेगा।
महिलाएं देश चला रही हैं 
मुझे लगता है कि देश का हर क्षेत्र महिलाओं के इस योगदान से अछूता नहीं है। सही मायने में महिलाएं ही देश चला रही हैं। बिजनेस के क्षेत्र में भी महिलाएं तेजी से आगे आ रही हैं। अफसोस की बात ये है कि देश के विकास की बात करते समय हम गांव-कस्बे, आदिवासी क्षेत्र की उन महिलाओं का जिक्र करना भूल जाते हैं जो घर संभालने के साथ-साथ खेती, आर्ट, क्राफ्ट, फूड आइटम्स, आंगनवाड़ी जैसे कई क्षेत्रों में काम करते हुए देश की जीडीपी बढ़ाने में अपना योगदान दे रही हैं।
स्टोरी में आगे बढ़ने से पहले पोल पर अपनी राय देते चलें...
किताब लिखने की शुरुआत 
मैंने किताब के लिए 100 पेज का प्रपोजल लिखा और तीन प्रकाशकों को भेजा। सभी का अच्छा रिस्पांस आया, जिससे मेरा हौसला बढ़ा और मैंने किताब पर काम करना शुरू कर दिया। जब लॉकडाउन हुआ, उस समय हम उत्तराखंड के मुनस्यारी में थे। लॉकडाउन की वजह से कहीं आ जा नहीं सकते थे इसलिए मैं रिसर्च के मामले में किसी लाइब्रेरी में नहीं जा पाई। मेरे पास मेरी ट्रैवल डायरी और ऑनलाइन रिसर्च दो ही माध्यम थे, उन्हीं की मदद से मैंने किताब लिखी। ऑनलाइन सोर्स पर पूरा विश्वास नहीं कर सकते, इसलिए मुझे एक जानकारी के लिए कई तरीके तलाशने पड़ते। लेकिन, मुझे अपने अनुभवों को किताब की शक्ल में लिखने में मजा आ रहा था।
किताब लिखने के दौरान मैंने महसूस किया कि हमारे देश में रिसर्च पर बहुत काम हो रहा है। लेकिन कई पहलू हैं जो अब भी अछूते हैं। देश के छोटे उद्यमियों के योगदान पर सही रिसर्च नहीं हो पाई है, इस पर और काम किया जा सकता है।
भारत के सुपर पावर को पहचानें 
व्यापार ही हमारा सुपर पावर है। इसे किस तरह और आगे बढ़ाया जाना चाहिए, यही मैंने अपनी किताब में बताने की कोशिश की है। 12 सुपर पावर हैं- आंत्रप्रेन्योरशिप, नेचर, क्रिएटिविटी, हेरिटेज, नॉलेज, फूड, वेलनेस, ब्यूटी, असिमिलेशन, इंक्लूजन, इंडिविजुअल और कम्युनिटी। इन पावर्स पर पहले भी बात हुई है, लेकिन हमने इन्हें नजरअंदाज कर दिया।
इस किताब में देश के रिमोट एरिया के कई ऐसे भारतीयों, ऑर्गेनाइजेशन और कम्युनिटीज की कहानियां हैं जो इन सुपर पावर्स का बहुत अच्छी तरह से इस्तेमाल कर रहे हैं। यही इसकी कामयाबी का राज भी है। मैंने किताब में कई सुझाव भी दिए हैं कि इन सुपर पावर्स का इस्तेमाल करके हम किस तरह नए भारत की परिकल्पना कर सकते हैं। मैं चाहती हूं अधिक से अधिक लोग इन सुपर पावर्स को पहचानें और देश को और आगे बढ़ाएं।
फैमिली का पूरा साथ मिला 
मेरी मां डॉक्टर हैं और पापा बिजनेसमैन। मैं लकी हूं कि मुझे और मेरी बहन को लड़की होने की वजह से कभी किसी काम के लिए रोका नहीं गया। मेरी पढ़ाई मुंबई में हुई। फिर आगे की पढ़ाई के लिए मैं अमेरिका और लंदन में रही। वहां पढ़ाई के साथ काम करना भी शुरू किया। सबकुछ अच्छा चल रहा था, लेकिन मुझे अपने देश वापस आना था। मेरे मन में ये बात हमेशा रही कि अपने काम के अलावा देश और समाज के लिए कुछ करना चाहिए।
मैंने फैमिली बिजनेस को जॉइन करने के बजाय पहले अपना काम करना शुरू किया। इससे मुझे कॉन्फिडेंस बढ़ा और कामयाबी भी मिली। शादी के बाद भी मेरा काम पहले की तरह ही जारी है, क्योंकि पति का पूरा सपोर्ट है। आज मुझे इस बात की बहुत खुशी है कि मेरी किताब लोगों को देश के लिए योगदान करने का हौसला दे रही है।